B. Osobitná časť

K Čl. I 
K bodu 1 
Navrhuje sa, aby ústredným orgánom štátnej správy pre kybernetickú bezpečnosť bol Národný bezpečnostný úrad. Úlohy Národného bezpečnostného úradu budú koncepčného, legislatívneho a metodického charakteru, vrátane tvorby, koordinácie a uskutočňovania štátnej politiky pre kybernetickú bezpečnosť, prípravy právnej úpravy v oblasti kybernetickej bezpečnosti a riadenia tohto úseku bezpečnosti. Národný bezpečnostný úrad bude zároveň riešiť aj medzinárodné aspekty kybernetickej bezpečnosti, zastupovať Slovenskú republiku v medzinárodných organizáciách a plniť úlohy bezpečnostnej povahy v oblasti kybernetickej bezpečnosti vo vzťahu k Organizácii Severoatlantickej zmluvy a Európskej únii. Návrh vychádza z Koncepcie kybernetickej bezpečnosti Slovenskej republiky na roky 2015-2020 schválenej uznesením vlády SR č. 328 dňa 17. júna 2015 (ďalej len „Koncepcia“), ktorá v rámci inštitucionálneho rámca riadenia kybernetickej bezpečnosti určila Národný bezpečnostný úrad ako ústredný orgán štátnej správy pre kybernetickú bezpečnosť.
K bodu 2 
Účelom navrhovanej zmeny je určiť plnenie úloh v oblasti kybernetickej bezpečnosti aj všetkým ministerstvám a ústredným orgánom štátnej správy, a to v rozsahu ich pôsobnosti vymedzenej zákonom č. 575/2001 Z. z. o organizácii činnosti vlády a organizácii ústrednej štátnej správy v znení neskorších predpisov. Návrh vychádza z Koncepcie, ktorá stanovuje, že vecne príslušná autorita pre kybernetickú bezpečnosť zaisťuje kybernetickú bezpečnosť v rámci svojej vecnej pôsobnosti (napr. Ministerstvo financií SR bude vecne príslušnou autoritou pre kybernetickú bezpečnosť pre informačné systémy verejnej správy podľa zákona č. 275/2006 Z. z. o informačných systémoch verejnej správy a o zmene a doplnení niektorých zákonov v znení neskorších predpisov, Ministerstvo vnútra SR pre informačné systémy kritickej infraštruktúry podľa zákona č. 45/2011 Z. z. o kritickej infraštruktúre a podobne). Návrh systematicky a koncepčne rieši zaisťovanie kybernetickej bezpečnosti všetkých existujúcich ústredných orgánov štátnej správy v rámci ich vymedzenej pôsobnosti.  
 
K Čl. II 
Navrhuje sa, aby zákon nadobudol účinnosť 1. novembra 2015.